**A DIÁKÖNKORMÁNYZAT MUNKATERVE**

**Budapesti Műszaki SZC Verebély László Technikum**

**2022-2023-as tanév**

1. A munkaközösség bemutatása

A diákönkormányzat, mint munkaközösség, a patronáló tanár irányítása alatt működik:

|  |  |  |
| --- | --- | --- |
| Név | Tanított tárgyak, csoportok | Külön megbízások |
| Zákány Irma Ildikó | matematika 9. évf. 2 csoport10. évf. 2 csoport11. évf. 1 csoport12. évf. 2 csoport | diákönkormányzat patronáló tanára ésmunkaközösség-vezetője, Képzési Tanács kapcsolattartója,osztályfőnök |

A Diákönkormányzat az iskola valamennyi osztályának együttműködésével végzi tevékenységét: a technikumi és a szakgimnáziumi, valamint a szakképzésben résztvevő diákok véleményének figyelembe vételével. A DÖK az osztályonként választott 2-2 fős képviseletből áll össze. Gyűléseit a patronáló tanár jelenlétében, a DÖK szeptemberi tisztújító közgyűlésén választandó titkárának (igazolt távolléte esetén titkárhelyettesének) levezetése mellett tartja meg, lehetőség szerint minden hónap első szerdáján, rövid jegyzőkönyvben rögzítve az ott elhangzottakat.

Az iskolavezetéssel való közvetlen kapcsolattartásról az iskola igazgatója, Daróczi József gondoskodik, aki szükség esetén személyesen is részt vesz az üléseken, akadályoztatása esetén képviseletét az általános igazgatóhelyettes látja el.

Az iskolai Diákönkormányzat a 2022-2023-as tanévben a saját SZMSZ-ében foglaltak szerint szeretné folytatni működését, az iskola alapdokumentumaival összhangban (Házirend, Ütemterv, Szakmai Program). A DÖK Munkaterve a korábbi évek gyakorlatát követi, kiegészítve természetesen azokkal az elemekkel, melyek a folyamatos megújulást, a feladatkörök bővítését jelentik.

Konkrét feladataink és elképzeléseink a 2022-2023-as tanévre nézve az alábbiakban foglalhatók össze:

* az iskola alapdokumentumainak, szabályzatainak véleményezése, javaslattételi jog gyakorlása;
* pályázatok, versenyek, jogszabályi változások figyelemmel kísérése;
* igény esetén segítségnyújtás a tanév kiemelkedő eseményeinek megszervezéséhez (gólyatábor, gólyaavató, szalagavató, ballagás, Verebély-nap, stb.);
* közreműködés iskolánk népszerűsítésében (általános iskolák megkeresése, részvétel börzéken, felvételiztetés);
* fegyelmi eljárás lefolytatásában való részvétel;
* a korosztályi és iskolai problémák megoldásának elősegítése, megoldások keresése a diákság bevonásával (dohányzás, alkohol- és drogfogyasztás, agresszió, deviáns magatartás elleni küzdelem; környezettudatos életmód kialakítása; tehetségek támogatása; integrációs folyamatok elősegítése; kortárs segítő tevékenység);
* a közösségi szolgálat megszervezésével kapcsolatos feladatok ellátásának elősegítése;
* a diákönkormányzatok működéséhez kapcsolódó fórumokon való részvétel (diákközgyűlés, diákparlament, képzések, tájékoztatók);
* szoros együttműködés a XIII. kerületi Gyermek- és Ifjúsági Önkormányzattal;
* az elmúlt években megteremtett hagyományok folytatása (gólyatábor, csapatépítő kirándulás szervezése, segélyakciókban való részvétel, Valentin-napi levelezés szervezése, papír- és kupakgyűjtés, kapcsolattartás a külhoni magyarsággal stb.), új hagyományok teremtése.

2014 óta működik a DÖK gólyatábor, amely a járványhelyzetre való tekintettel a legutóbbi két tanévben elmaradt, de jövőbeni megrendezését továbbra is fontosnak tartjuk, mivel a jelentkezések magas száma azt bizonyítja, hogy jelentős igény van rá.

Lényeges, hogy a korábbi években a külhoni magyar iskolákkal felvett kapcsolatokat a jövőben is szeretnénk gyümölcsöztetni, bővíteni, ezért a DÖK céljai között szerepet kap az ilyen tartalmú pályázatok figyelemmel kísérése, a lehetőségek függvényében.

1. Tehetséggondozás, felzárkóztatás, lemorzsolódás csökkentése

A fent megnevezett célokhoz szorosan kapcsolódik a diákönkormányzat tevékenysége. A tanulóközösség összekovácsolása révén szorosabb kötelék alakul ki az iskolai élet szereplői között, így elősegítve a tanulók közösséghez való ragaszkodását, a lemorzsolódás csökkentését. A diákönkormányzat által szervezett eseményeken a személyes interakciók kerülnek előtérbe, ezzel is mélyítve a társas kapcsolatokat diákjaink között. Ezek az alkalmak a szociális érzékenyítést is szolgálják. Emellett a diákönkormányzat képviselői előszeretettel élnek iskolánk által nyújtott lehetőségekkel a tehetséggondozás terén. A cél továbbra is a tanulók és a pedagógusközösség hatékony együttműködésének biztosítása, összhangban az oktató-nevelő munka diákszemléletű támogatásával, illetve a diákság kortársi kapcsolatainak bővítésével, a szabadidő optimális eltöltésének elősegítésével. Diákönkormányzatunk lényege közösségformáló erejében rejlik, melynek jól érzékelhető hatása, hogy a diákok többsége érdeklődéssel követi nyomon a diákönkormányzat tevékenységét, szívesen segíti elő annak hatékony működését. Iskolánkban a pedagógusok segítő hozzáállása mellett lehetőség van a javaslattétel és a szabad véleménynyilvánítás jogának kulturált gyakorlására, ami meglátásunk szerint elengedhetetlen a sikeres együttműködéshez.

1. Projekt feladatok tervezése

Diákönkormányzatunk ebben a tanévben az alábbi projektek megvalósítását tervezi:

1. Papírgyűjtés
2. Karácsonyi bolhapiac szervezése az újrahasznosítás jegyében
3. Valentin napi üzenetküldés
4. Nőnapi saját készítésű ajándékok vására
5. Szemétszedési akcióban való részvétel
6. Pedagógus továbbképzések tervezése, pályázatok

A tanév során folyamatosan figyelemmel kísérjük a meghirdetett továbbképzéseket, valamint pályázatokat.

1. Minőségirányítás

A diákönkormányzat olyan szereplője az iskolai életnek, amelytől bizonyos időközönként visszajelzésre van igény az iskola részéről. Így a szükséges esetekben képviselőink aktív szerepet vállalnak az intézményi munka minőségének biztosításában. Emellett a Diákönkormányzat jelölteket állít a Szívvel-lélekkel díj valamint a Verebély-díj odaítélésekor.

1. Tanórán kívüli tevékenységek, feladatok

A feladatokban a képviselőkön keresztül iskolánk minden osztálya érintett.

|  |  |  |
| --- | --- | --- |
| **Megnevezés** | **Felelősök** | **Időpont** |
| DÖK-gyűlések | DÖK-titkár | Minden hónap első szerdája |
| Csapatépítő kirándulás | ZII | Vezetőséggel egyeztett időpontban |
| Papírgyűjtés | 11-12. évfolyam képviselői, ZII  | 2022. 10. 07. péntek |
| Városismereti vetélkedő | Szervezők, ZII | 2022. ősz, kiírás szerint |
| Mikulás | DÖK-vezetőség | 2022. 12. 06. kedd |
| Karácsonyi bolhapiac | DÖK-vezetőség, ZII | 2022. 12. 19-21. H, K, Sze |
| Valentin napi üzenetküldés | DÖK-vezetőség, ZII | 2023. 02. 14. kedd |
| Nőnapi vásár | ZII | Igény szerint 2023. 03. 08. Sze |
| GYIÖK Neked Nap | DÖK-titkár, ZII | Kiírás szerint |
| GYIÖK Tavasz Nap | DÖK-titkár, ZII | Kiírás szerint |
| Szemétszedési akció | ZII | Lehetőség szerint |
| Verebély Nap | Szervező osztály | Ütemterv szerint |
| Aktív részvétel és segítségnyújtás az iskolai események lebonyolításában (Börzék, gólyaavató, szalagavató, témahetek, szakmai napok, felvételiztetés, ballagás, Verebély nap, stb.) | Szervezők | Az aktuális esemény időpontjában |

1. Digitális értekezletek szervezése, irányítása

A diákönkormányzat tevékenységére is hatással lehet egy szokásostól eltérő különleges helyzet (pl. járványhelyzet). A megszokott munkaformát ilyen esetben át kell alakítanunk. A szabályozást az iskolai dokumentumok (Házirend, Munkaterv, SzMSz, Szakmai Program) és az intézmény intézkedési terve részletesen tartalmazzák, a diákönkormányzat tevékenysége ezekhez igazodik.

A DÖK Közgyűlése közel hatvan főt számlál. Az eddigi gyakorlat szerint a gyűléseket egy tanteremben tartottuk meg. Ezt szükség esetén az alábbi módokon tudjuk kiváltani:

* A Teams alkalmazáson belül létrehoztuk a DÖK csoportot, ahol a teljes tagság valós időben együtt lehet jelen. Ha digitális formában kell megtartanunk egy DÖK-gyűlést, akkor arra ezen a felületen kerül sor, amely a személyesen tartott értekezlet digitális megfelelője.
* A mindennapos kapcsolattartásra is a Teams felületét használjuk.
* A személyes értekezleteket sem fogjuk teljesen mellőzni, de ilyeneket csak akkor szervezünk, ha az aktuális egészségügyi helyzet azt megengedi. Ebben az esetben az is előfordulhat, hogy két értekezletet tartunk: az egyiket külön a 9. és 11. évfolyamnak, a másikat pedig a 10., 12. és 14. osztályos tanulóknak. Ezeket a gyűléseket az érvényes járványügyi szabályozások figyelembevételével tartjuk meg.
* A mindennapos feladatok ellátásával az értekezletek összehívása nélkül, személyes megkeresés útján lesznek megbízva a tanulók. Ez lehetőséget ad a feladatok egyenlő szétosztására is.
* Az információk megosztása szintén digitális formában fog megtörténni az érintett szereplők (osztályok, osztályfőnökök, szaktanárok, szülők, technikai dolgozók, GYIÖK, stb.) felé. Ez nem újkeletű, mivel már évek óta használjuk az ehhez szükséges kommunikációs csatornákat. Az
e-mail, közösségi oldalak, Teams mellett a hagyományos, személyes érintkezést nem igénylő eszközöket is előszeretettel használjuk, és használtuk már a korábbi években is: ilyen az iskolarádió, a folyosói kivetítés, plakátok kihelyezése.
1. Munkaközösségen belüli ellenőrzések

A munkaközösség munkáját az intézmény vezetősége folyamatosan felügyeli, arra rendszeresen visszajelzést ad.

1. Fontosnak tartott fejlesztések javaslata

Javaslatot tennék az iskolai tantermekben használt digitális eszközök felülvizsgálatára, igény esetén felújítására, hiszen ezek az eszközök a mindennapos tanuláshoz elengedhetetlenül szükségesek iskolánk tanulóközössége számára.

Amennyiben a digitális munkavégzésre való átállásra kerül sor, a speciális helyzet az ehhez szükséges kommunikációs eszközök fokozott használatát követeli meg. Emiatt szükségessé válhat laptop vagy asztali gép beszerzése, így ezek biztosítását szeretném javasolni.

Budapest, 2022. augusztus 23.

Zákány Irma Ildikó

 munkaközösség-vezető